Svend Erik Hovmand (V), 1999-05-06:
Jeg er i den glædelige situation at kunne takke et stort flertal, for ikke at sige alle ordførere, for tilslutning til intentionerne i dette forslag.
Jeg vil gerne starte med at sige, at jeg var i og for sig lidt forundret over, at det var skatteministeren, der dukkede op her i dag, så meget som det ellers er erhvervsministeren, der har beskæftiget sig en hel del med de regelforenklingsforslag, vi har haft hidtil, og også i øvrigt har kørt et udvalgsarbejde omkring en enkel skatteprocent, som imidlertid gik i stå.
Tak også til SF's ordfører, som jo giver tilsagn, men ligesom Enhedslisten peger på, at der også er andre områder.
Og ja, det er der da.
Jeg vil gerne sige til både SF's ordfører og til Enhedslistens ordfører, at jeg er overbevist om, at tusindvis af lønmodtagere har meget svært ved i dag at forstå, hvad der står på en lønseddel, og har meget svært ved at efterkontrollere deres egen løn.
Når de læser de mange, mange, mange, mange poster igennem - jeg plejer gerne at sige, de er steget fra tre til 23 i Nyrups periode, men noget på det lag i hvert fald - med 0,19 pct. af ditten og 56 øre pr. time for datten, og jeg ved ikke hvad, det er jo et bureaukrati uden lige, er det for de fleste lønmodtagere meget, meget svært forståeligt. Så vil jeg sige til Det Radikale Venstres ordfører: Ja, det er da rigtigt, at man kan lave en totalløsning baseret på IT.
Men jeg er altså nødt til at gøre opmærksom på, at der helt nøjagtig ifølge Erhvervsministeriets seneste opgørelse af virksomhederne her i landet er 28 pct. med under 10 ansatte, som ikke har edb, og som ikke vil få edb i særlig stort omfang i fremtiden.
Hvis den nystartede tømrermester tjener lidt i det næste halve år, så skal det gå til en ny båndsav eller et sæt nye afrettere eller en anden høvlemaskine.
Det skal ikke gå til anskaffelse af edb-udstyr.
Sådan tror jeg mange små selvstændige har det.
Så derfor løser en totalløsning baseret på edb ikke det her problem.
Må jeg så sige til skatteministeren om spørgsmålet om arbejdsgruppen, at jeg synes, det er positivt, at der bliver nedsat en arbejdsgruppe.
Jeg så gerne, at den blev færdig allerede til begyndelsen af samlingen, men i hvert fald så hurtigt som muligt.
Og så håber jeg meget, at skatteministeren vil inddrage erhvervslivets folk i den arbejdsgruppe, specielt dem, der har skoen på, og som ved, hvor den trykker.
Ja, jeg havde lyst til at sige, at man jo kunne udlicitere det til en privat virksomhed.
De kunne nok finde ud af at administrere det.
Så enkelt er det jo, og det ville man altså også gøre med den totale trækprocent; den ville man selvfølgelig også få ændret.
Så jeg tror ikke, man skal være så bekymret for, at det ikke skulle kunne lade sig gøre, tværtimod.
Man kan jo se på statens egne virksomheder.
Tænk på postvæsenet f.eks., hvor man jo har indført et noget tilsvarende system, PIA-systemet, som det hedder, Personlig Identifikationsystem for Administrationen, og det er jo lidt det samme princip, som benyttes her.
Så jeg synes ikke, man skal være så bekymret.
Jeg glæder mig over, at vi nu i dette Folketing kan være enige om, at det fremtidige administrative bøvl overlader vi til de offentlige myndigheder.
Nu er tiden kommet, hvor man ikke ukritisk kan vælte det over på virksomhederne.
Nu skal vi lette byrderne for vores virksomheder.
Så jeg tror, at den enkelte minister i fremtiden vil begrænse sine ønsker og sine ambitioner om at lave
nye ordninger
nu ved han, at han selv skal administrere dem, og derfor finder det offentlige nok ud af at rationalisere.
Det er også et svar til hr. Kim Behnke.
Jeg er overbevist om, at på sigt vil det her betyde en forenkling og en forbedring, både for den offentlige administration og især for virksomhederne.